“ตู่” เชื่อ “เทรดวอร์” ไม่กระทบเศรษฐกิจไทยมาก จี้พาณิชย์เร่งหาตลาดใหม่มากขึ้น
“ตู่” เชื่อ “เทรดวอร์” ไม่กระทบเศรษฐกิจไทยมาก จี้พาณิชย์เร่งหาตลาดใหม่มากขึ้น
21 พ.ค. 2562

ผู้สื่อข่าวรายงานว่า วันนี้ (21พ.ค. 62) ที่ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เปิดเผยถึงผลกระทบจากสงครามการค้าระหว่างสหรัฐอเมริกา กับสาธารณรัฐประชาชนจีน โดยเฉพาะด้านเทคโนโลยี ว่า
“รัฐบาลให้ความสำคัญกับเรื่องนี้เป็นพิเศษอยู่แล้ว ตั้งแต่เริ่มต้นที่มีกรณีนี้เกิดขึ้นมา จะเห็นได้ว่า เราต้องมาแก้ไขที่การส่งออกของเรา เรื่องการลงทุนร่วมต่างๆทั้งหมด โดยอยู่ที่การเขียนทีโออาร์ทั้งหมดไม่ให้เกิดผลกระทบซึ่งกันและกัน วันนี้ได้มีการหารือเรื่องเศรษฐกิจหลายประเทศที่ใช้การส่งออกเป็นหลัก เป็นรายได้เข้าประเทศก็มีปัญหาทั้งสิ้น จากผลกระทบ 2 ประเทศใหญ่ เพราะการค้าของเราวันนี้มีทั้งคู่ค้าหลัก ประเทศในอาเซียน ประเทศในภูมิภาค ความร่วมมือทางเศรษฐกิจอิรวดี-เจ้าพระยา-แม่โขง (ACMECS) หรือระเบียงเศรษฐกิจอนุภูมิภาคลุ่มแม่น้ำโขง(GMS) มีผลกระทบทั้งสิ้น เพราะปลายทางทั้งหมดไปตลาดใหญ่”
อีกทั้ง เปิดเผยเพิ่มเติมว่า “วันนี้ได้ตลาดมากพอสมควร จึงคิดว่า ผลกระทบที่ได้รับคงไม่มากมายนักในขณะนี้ และเราก็มีเศรษฐกิจอื่นอีกหลายมิติ เรื่องเทคโนโลยีก็เป็นอีกเรื่องหนึ่ง ขณะที่วันนี้ให้กระทรวงพาณิชย์ไปหาตลาดใหม่ให้มากขึ้น โดยเฉพาะในกลุ่มประเทศเล็กๆ หลายๆกลุ่มประเทศ โดยวันที่ 22 พ.ค.นี้ ตนจะมีการประชุมกับภาคเอกชนเพื่อประเมินและสังเคราะห์ข้อมูลร่วมกัน ซึ่งมีผลไปถึงการประชุมอาเซียนที่จะมาถึงด้วย เราต้องหารือถึงมาตรการต่างๆเพื่อรองรับผลกระทบเหล่านี้ ซึ่งทุกประเทศได้รับผลกระทบด้วยกันทั้งสิ้น”